Барыс Сачанка адным з першых напісаў пра вайну, якой убачылі і адчулі яе дзеці, ёсць у яго творы і пра далёкую гісторыю, і пра сучаснасць. Ён пісаў праўду пра Чарнобыль, які апаліў і ягоную родную вёску, сабраў і апублікаваў творы многіх рэпрэсіраваных беларускіх пісьменнікаў, шмат часу аддаў на пошукі разгадкі смерці Янкі Купалы, адкрыў для чытачоў літаратуру беларускага замежжа. Дзякуючы яму ўбачылі свет першыя за савецкім часам зборнікі твораў Уладзіміра Набокава, Фёдара Салагуба і іншых напалову забытых выдатных пісьменнікаў. Барыс Сачанка стаяў ля вытокаў выдання 18-томнай Беларускай Энцыклапедыі. Шмат зрабіў для папулярызацыі беларускай мовы і культуры. Ён прадстаўляў Беларусь на Сесіі ААН, пакінуў цікавыя нататкі пра ЗША, Галандыю, Францыю, іншыя краіны, дзе яму даводзілася бываць.